Sagunt ret homenatge a Gloria Fuertes
16 de novembre 2022

![](/media/nfqjwy1x/sinpenaycongloriacover.jpg?width=850&height=573.75)

Coincidint amb el vint-i-quatré aniversari de la mort de l'escriptora Gloria Fuertes, la delegació de Joventut i Infància li dedicarà dins de la seua programació un xicotet homenatge, que acollirà un doble recital de poesia infantil i una representació teatral.

El doble recital de poesia infantil serà _Caballito de mar_, que es realitzarà els pròxims dies 18 i 26 de novembre a les 17.30 h en els centres juvenils de Sagunt i del Port; i la representació teatral serà _Sin pena y con gloria_, sobre la seua vida i es podrà veure en el Casal Jove del Port el diumenge 27 de novembre a les 19 hores. Només és necessària la invitació en la representació teatral, que podran adquirir-se de manera gratuïta en [www.notikumi.com](http://www.notikumi.com).

![](/media/bjaj45hs/caballito-de-mar-recital.png?width=600.95&height=850)  
Gloria Fuertes (Madrid, 28 de juliol de 1917 - Madrid, 27 de novembre de 1998) va ser escriptora de narrativa, poesia, teatre i prolífica autora de literatura infantil i juvenil. El seu interés per les lletres comença a la primerenca edat de cinc anys, quan ja escrivia i dibuixava els seus propis contes. Publica el seu primer poema amb tan sols catorze anys en 1932, davall el nom de _Niñez, juventud, vejez_… perseguint des de jove l'edició dels seus escrits. Als quinze ja recita els seus versos en Radio España de Madrid i als dèsset dona forma al seu primer llibre de poemes, _Isla ignorada_.

El conjunt de l'obra de Gloria Fuertes es caracteritza per la ironia amb la qual tracta temes tan universals com l'amor, la soledat, el dolor o la mort. Despunten les metàfores, els jocs lingüístics i el caràcter fresc i senzill que doten els seus poemes d'una gran musicalitat i cadència pròxima al llenguatge oral. El seu accent líric és un dels més personals, autèntics i distintius entre els poetes contemporanis. Per a moltes persones sempre serà entranyable recordar les seues aparicions en diferents programes infantils de TVE durant els anys 70 i 80.

*   [](http://www.facebook.com/sharer.php?u=https://aytosagunto.es/va/actualitat/sagunt-ret-homenatge-a-gloria-fuertes/ "Facebook")
*   [](http://twitter.com/share?url=https://aytosagunto.es/va/actualitat/sagunt-ret-homenatge-a-gloria-fuertes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-ret-homenatge-a-gloria-fuertes/ "Linked In")
*   [](mailto:?body=https://aytosagunto.es/va/actualitat/sagunt-ret-homenatge-a-gloria-fuertes/)